《暮夜还家得清叟所留二诗因以谢》
宋代·韦骧

暑云结雨殊蒸郁，骑马天街尘土沕。汗渍巾冠溜墨珠，两目昏眵睛忽忽。

入门下马意歘纾，一派清风偶飘拂。豁然自喜方自疑，短轴碧笺僮捧出。

开卷知为清叟诗，濯热蠲烦一何疾。清叟之诗豪且丽，笔力滂葩少俦匹。

上篇首吟东府西壁之画竹，彷佛龙孙见奇质。继言手植湘川斑，一一琅玕露萧瑟。

次篇追忆钱塘西湖之荷花，十里红香梦难必。形容摸写极纤妙，造物无心为之屈。

繄余何幸并获观，冰饮玉壶清澈骨。须臾狂霔轰雷车，至宝似难安陋室。

欲还却记古人言，在处护藏宜有物。且摅鄙思酢所贻，无以续貂还见诘。

作者简介：公元一〇三三年至一一一〇五年，字子骏，钱塘人。生于宋仁宗明道二年，卒于徽宗崇宁四年，年七十三岁。工诗文。皇祐五年（公元一0五三年）进士，除知袁州萍乡系。历福建转连判官，主客郎中。出为变路提刑。建中靖国初，（公元一一〇一年）除知明州丐宫祠，以左朝议大夫提举洞霄宫，卒。骧著有文集十八卷，赋二十卷，均《宋史艺文志》并传于世。